钦定古今图书集成/历象汇编/庶征典/第027卷 > 《地理通释》 > 《星土》
## 钦定古今图书集成/历象汇编/庶征典/第027卷 > 《地理通释》 > 《星土》

郑司农说星土，以《春秋传》曰“参为晋星，商主大火。”《国
语》曰“岁之所在，则我有周之分野”之属是也。康成谓
九州诸国中封域，于星亦有分焉，其书亡矣。堪舆虽
有郡国所入度，非古数也。今其存可言者，十二次之
分也。星纪，吴越也；元枵，齐也；娵訾，卫也；降娄，鲁也；大
梁，赵也；实沈，晋也；鹑首，秦也；鹑火，周也；鹑尾，楚也；寿
星，郑也；大火，宋也；析木，燕也。此分野之妖祥，主用客
星彗孛之气为象。孔氏曰：“星纪在于东北，吴、越实在
东南，鲁、卫，东方诸侯，遥属戌亥之次。”又三家分晋，方
始有赵；而韩、魏无分，赵独有之。《汉书·地理志》分郡国
以配诸次，其地分或多或少，鹑首极多，鹑火甚狭，徒
以相传为说，其源不可得闻。于其分野或有妖祥，而
为占者，多得其效。盖古之圣哲有以度知，非后人所
能测也。陈氏曰：“九州十二域，或系之北斗，或系之二
十八宿，或系之五星。雍主魁，冀主枢，青兖主机，扬徐
主权，荆主衡，梁主开阳，豫主瑶光，此系之北斗者也。”
《星纪》：吴、越元枵，齐娵訾，卫降娄，鲁大梁，赵实沈，晋鹑
首，秦鹑火，周鹑尾，楚寿星郑，大火宋析木燕，此系之
二十八宿者也。岁星主齐吴，荧惑主楚越，镇星主王
子，太白主大臣，辰星主燕赵代，此系之五星者也。然
吴越南而星纪在丑，齐东而元枵在子，鲁东而降娄
在戌，东西南北，相反而相属，何耶？先儒以谓古者受
封之日，岁星所在之辰，其国属焉。观《春秋传》凡言占
相之术，以岁之所在为福，岁之所冲为灾。故师旷、梓
慎、裨灶之徒，以天道在西北而晋不害，岁在越而吴
不利，岁淫元枵而宋郑饥，岁弃星纪而周楚恶，岁在
豕韦而蔡祸，岁及大梁而楚凶。则古之言星次者，未
尝不视岁之所在也。梓慎曰：“龙，宋、郑之星也；宋，大辰
之墟也；陈太皞之墟也；郑祝融之墟也，皆”火房也。卫
高阳之墟也，其星为大水。以陈为火，则太皞之木为
火母故也；以卫为水，则高阳水行故也。子产曰：“迁阏
伯于商丘，主辰，商人是因，故辰为商星。迁实沈于大
夏，主参，唐人是因，故参为晋星。”然则十二域之所主
亦若此也。《易氏》曰：“在诸侯则谓之分星，在九州则谓
之星土。”九州星土之书亡矣。今其可言者，十二国之
分，考之传记，灾祥所应，亦有可证而不诬者。昭十年，
有星出于婺女。郑裨灶曰：“今兹岁在颛顼之墟，姜氏、
任氏实守其地。”释者以颛顼之墟为元枵，此元枵为
齐之分星，而青州之星土也。昭三十二年，吴伐越，晋
史墨曰：“越得岁而吴伐之，必受其凶。”释者以为岁在
星纪，此星纪为越之分星，而扬州之星土也。昭元年，
郑子产曰：“成王灭唐，而封大叔焉。”故参为晋星，实沈
为参神。此实沈为晋之分星，而并州之星土也。襄九
年，晋士弱曰：“陶唐氏之火正阏伯居商丘，相土因之，
故商主大火。”此大火为宋之分星，而豫州之星土也。
昭十七年，星孛及汉。申须曰：“汉，水祥也。卫，颛顼”之墟，
故为帝丘，其星为大水。此娵訾为卫之分星，而冀州
之星土也。襄二十八年，“春，无冰。”梓慎曰：“岁在星纪，而
淫于元。枵蛇乘龙，龙，宋、郑之星。”此寿星为郑之分星，
而亦豫州之星土也。《郑语周史》曰：“楚重黎之后也。”黎
为高辛氏火正。此鹑尾为楚之分星，而荆州之星土也。《尔雅》曰：“析木谓之津。”释者谓天汉之津梁为燕，此
析木为燕之分星，而幽州之星土也。以至周之鹑火，
秦之鹑首，赵之大梁，鲁之降娄，无非以其州之星土
而为其国之分星。所占灾祥，其应不差。然亦有可疑
者：武王伐殷，岁在鹑火，伶州鸠曰：“岁之所在，我有周
之分野。”盖指鹑火为西周丰、岐之地，今乃以当洛阳
之东周，何也？周平王以丰岐之地赐秦襄公，而其分
星乃谓之“鹑首”，又何也？如燕在北，而配以东方之析
木；鲁在东，而配以西万降娄；秦居西北，而鹑首次于
东南；吴越居东南，而星纪次于东北。此皆稽之分野，
有不合者。贾氏以为古者受封之月，岁星所在之辰，
恐不其然。若谓受封之辰，则春秋、战国之诸侯，以之
“占妖祥可也，后世占分野而妖祥亦应，岂皆古者受
封之辰乎？”此《堪舆》之书，虽足考古，而言郡国所入之
度，则非古之法。《理道要诀》云：“季周上配天象，有十三
国。”吕氏云：“十二次。”盖战国言星者，以当时所有之国
分配之。唐氏云：“子产言封实沈于大夏，主参；封阏伯
于商丘，主辰。”则辰为商丘分，参为大“夏分”，其来已久，
非因封国始有分野。若封国岁星所在，即为分星，则
每封国自有分星，不应相土因《阏伯》，晋人因《实沈》矣。
汉魏诸儒，辰次度各用当时历数，与岁差迁徙，非天
象度数之正。惟一行下观山河两戒，上考云汉终始，
斗柄内外，定分星之次，更以七宿之中，分四象中位，
自上元之首，以度数纪之，著其分野，最得天象之正。